Flertal tvinger Bødskov til at ændre udskældt logningsbekendtgørelse

Selvom justitsminister Morten Bødskov netop har udskudt revideringen den såkaldte logningsbekendtgørelse i op til to år, kan han nu blive tvunget til at revidere den alligevel.

Efter den seneste kritik af blandt andet det forhold, at den såkaldte sessionslogning 'stort set er ubrugelig' for politiets efterforskning, tegner der sig nu et alternativt flertal uden om regeringen for at revidere logningsbekendtgørelsen.

Det er Dansk Folkeparti, der nu fremsætter et beslutningsforslag i Folketinget om at revidere logningsbekendtgørelsen hurtigst muligt.

Såvidt Version2 erfarer, består det alternative flertal ud over Dansk Folkeparti af Enhedslisten, Venstre, og Liberal Alliance. Partierne skal formentlig mødes i uge 8 straks efter Folketingets vinterferie.

»Da logningsbekendtgørelsen blev indført, var det for at give flere redskaber til efterforskningen. Nu kan vi konstatere, at de ikke bliver brugt. Det giver ikke indtryk af, at der er balance,« siger Dansk Folkepartis it-ordfører, Dennis Flydtkjær, til Version2.

På den anden fløj i folketingssalen er Enhedslistens retsordfører, Pernille Skipper, på linje med Dennis Flydtkjær:

»Det er essentielt, at vi får evalueret logningsbekendtgørelsen. Ikke mindst på grund af oplysningerne om sessionslogning, der er et enormt indgreb i borgernes personlige frihed. Vi var bekymrede fra starten, fordi der ikke er balance mellem borgernes sikkerhed og retssikkerhed,« siger Pernille Skipper til Version2.

Men justitsminster Morten Bødskov argumenterer jo med, at de loggede oplysninger har 'væsentlig betydning for efterforskning og retsforfølgning af alvorlige forbrydelser'?

»Dengang man udtænkte logningsbekendtgørelsen, var argumentet, at det kun var tiltænkt de allergroveste sager og terror, men nu kan ministeren kun diske op med et enkelt netbanksindbrud. Hvis det er alt, hvad man har fået ud af sessionslogningen, så er det ekstremt mange penge for at opklare den type kriminalitet,« siger Pernille Skipper til Version2.

Morten Bødskov argumenterer også med, at EU i år eller næste år fremsætter forslag om at revidere reglerne. Det er vel fair nok at vente på det, så man ikke skal lave arbejdet to gange?

»Det ene udelukker bestemt ikke det andet. Det er brandærgerligt, at justitsministeren fastholder en fuldstændig nytteløs logning,« siger retsordføreren til Version2.